Diit 30
Lär tɛthä lɔaac kɛ kui̱ känä li̱th
(Ɛ dit Dee-bid mëë kɛtdɛ leyä luaak Kuɔth)
1
Bä ji̱ puany lö Kuoth Nhial
kɛ ɣöö ci ɣä luäk,
kä /keni ji̱ tɛ̈rä jak kä
liakɛ rɔ̱ kɛ ɣä.
2
Kä lö Kuoth Nhial ni Kuothdä
cä ji̱ thiec kɛ luäk,
kä curi ɣä luäk.
3
Kä lö Kuoth Nhial ci yiëëdä
wä ka̱m raar ni jɔɔkni,
ci ɣä wä luɔ̱ɔ̱c jɔk ni rɛy
nɛɛni tin ci li̱w.
4
Puanyɛ Kuoth Nhial
lö nɛɛkɛ tin gɔw,
latdɛ tɛ̈th lɔaac kɛ kui̱ cio̱tädɛ
min rɛl gɔɔydɛ rɔ.
5
Kä gakdɛ la thuukɛ ni
gua̱a̱th mi tɔt,
duundɛ ɣöö gɔɔydɛ tëë thi̱n
a thil pek.
Dëë lɔcdu jiath kɛ wäär,
duundɛ ɣöö dëë lɔcdu tɛɛth
kɛ runwaŋ.
6
Kä ɣän mɔ cä thil riɛk ɔ,
bä wee i̱,
“Thilɛ mi bi ɣä wany.”
7
Kä mɔ ci ɣä nhɔkɔ
lö Kuoth Nhial,
la ɣän cua bum
ce̱tkɛ päm.
Kä mɔ ci rɔ tɛ̱̈ɛ̱̈ kɛ ɣä mɔ,
la ɣän cua̱ dual.
8
Kä ɣän la cɔalä ni ji̱,
lö Kuoth Nhial,
kä la thiëëcä ni ji̱
lö Kuoth Nhial.
9
“Ɛŋu mi dëë gɔaa kä lia̱a̱dä,
mi cä wä rɛy kɔ̱kä?
Ɛ dëë tur ji̱ ku puany?
Kiɛ derɛ gɔɔydu lat?
10
Liŋä lö Kuoth,
kä a lɔcdu kɔ̱c kɛ ɣä!
Kä luäk ɣä lö Kuoth Nhial!”
11
Kä jakni jiath lɔaacdä
kä bul tɛthä lɔaac,
kä woc bi̱i̱ pärädä
kum ni ɣä kɛ tɛ̈th lɔaac,
12
bi ti̱eydä ji̱ puany a thil biɛt.
Kä lö Kuoth Nhial, bä ji̱ la̱r tɛ̈th
lɔaac amäni cäŋ kɛl.
